CELEX: 62012CN0414
Language: el
Date: 2012-09-13 00:00:00
Title: Υπόθεση C-414/12 P: Αναίρεση που άσκησε στις 13 Σεπτεμβρίου 2012 η Bolloré κατά της αποφάσεως που εξέδωσε το Γενικό Δικαστήριο (δεύτερο τμήμα) στις 27 Ιουνίου 2012 στην υπόθεση T-372/10, Bolloré κατά Επιτροπής

17.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 355/10
            
         Αναίρεση που άσκησε στις 13 Σεπτεμβρίου 2012 η Bolloré κατά της αποφάσεως που εξέδωσε το Γενικό Δικαστήριο (δεύτερο τμήμα) στις 27 Ιουνίου 2012 στην υπόθεση T-372/10, Bolloré κατά Επιτροπής
   (Υπόθεση C-414/12 P)
   2012/C 355/17
   Γλώσσα διαδικασίας: η γαλλική
   
      Διάδικοι
   
   
      Αναιρεσείουσα: Bolloré (εκπρόσωποι: P. Gassenbach, C. Lemaire και O. de Juvigny, avocats)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να ακυρώσει την αναιρεσιβαλλόμενη απόφαση, καθόσον το Γενικό Δικαστήριο παραβίασε την αρχή της ίσης μεταχειρίσεως και παρέβη την υποχρέωση αιτιολογήσεως μη αντλώντας καμία συνέπεια από το γεγονός ότι στην εταιρία Bolloré επιβλήθηκε κύρωση ως μητρική εταιρία, σε αντίθεση με τη Stora που τελούσε σε ισοδύναμη κατάσταση·
            
         
               —
            
            
               να ακυρώσει την αναιρεσιβαλλόμενη απόφαση, καθόσον το Γενικό Δικαστήριο παρέβη τα άρθρα 41 του Χάρτη των Θεμελιωδών Δικαιωμάτων και 6 της ΕΣΔΑ, τις υποχρεώσεις αιτιολογήσεως και μη παραμορφώσεως, προσέβαλε τα δικαιώματα άμυνας της Bolloré, παρέβη τα αποτελέσματα της ακυρώσεως της αποφάσεως 2004/337/ΕΚ (1), το δεδικασμένο και το άρθρο 48, παράγραφος 2, του Κανονισμού Διαδικασίας του Γενικού Δικαστηρίου, κρίνοντας ότι η υπόθεση Bolloré εκδικάστηκε εντός ευλόγου χρόνου και η αναιρεσείουσα ήταν σε θέση να αμυνθεί όσον αφορά τις κοινοποιηθείσες αιτιάσεις·
            
         
               —
            
            
               να ακυρώσει την αναιρεσιβαλλόμενη απόφαση, καθόσον το Γενικό Δικαστήριο παραβίασε τις αρχές της αναλογικότητας και της επιεικείας, αρνούμενο να μειώσει το ποσό του επιβληθέντος προστίμου λόγω του πραγματικού και διαδικαστικού πλαισίου της παρούσας διαδικασίας·
            
         
               —
            
            
               να αποφανθεί οριστικά επί της υποθέσεως T-372/10, σύμφωνα με το άρθρο 61 του Οργανισμού του Δικαστηρίου και, ως εκ τούτου, να ακυρώσει την επίδικη απόφαση καθόσον αφορά την Bolloré ή, εν πάση περιπτώσει, ασκώντας την πλήρη δικαιοδοσία του, να μειώσει το πρόστιμο που επέβαλε η Επιτροπή στην Bolloré και επικύρωσε το Γενικό Δικαστήριο·
            
         
               —
            
            
               σε περίπτωση που το Δικαστήριο δεν αποφανθεί επί της παρούσας υποθέσεως, να επιφυλαχθεί ως προς τα δικαστικά έξοδα και να αναπέμψει την υπόθεση ενώπιον του Γενικού Δικαστηρίου για επανεξέταση, σύμφωνα με την απόφαση του Δικαστηρίου·
            
         
               —
            
            
               τέλος, κατά το άρθρο 69 του Κανονισμού Διαδικασίας, να καταδικάσει την Επιτροπή στα δικαστικά έξοδα τόσο ενώπιον του Γενικού Δικαστηρίου όσο και ενώπιον του Δικαστηρίου.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα προβάλλει τρεις λόγους προς στήριξη της αιτήσεώς της αναιρέσεως.
   Με τον πρώτο λόγο, που διαιρείται σε δύο σκέλη, η αναιρεσείουσα υποστηρίζει ότι το Γενικό Δικαστήριο παραβίασε την αρχή της ίσης μεταχειρίσεως και παρέβη την υποχρέωση αιτιολογήσεως, μη αντλώντας καμία συνέπεια από το ότι της επιβλήθηκε κύρωση για ενέργειες της πρώην θυγατρικής της, σε αντίθεση με τη Stora που τελούσε σε ισοδύναμη κατάσταση.
   Με τον δεύτερο λόγο, που διαιρείται σε τέσσερα σκέλη, προβάλλεται η εκ μέρους του Γενικού Δικαστηρίου παράβαση του άρθρου 41 του Χάρτη των Θεμελιωδών Δικαιωμάτων, του άρθρου 6 της ΕΣΔΑ, η παράβαση της υποχρεώσεως αιτιολογήσεως και μη παραμορφώσεως, η προσβολή των δικαιωμάτων άμυνας της αναιρεσείουσας, η παράβαση των αποτελεσμάτων της ακυρώσεως της αποφάσεως 2004/337, του δεδικασμένου και του άρθρου 48, παράγραφος 2, του Κανονισμού Διαδικασίας του Γενικού Δικαστηρίου, καθόσον το Γενικό Δικαστήριο δεν επέβαλε κύρωση λόγω της προσβολής του δικαιώματος της αναιρεσείουσας να εκδικασθεί η υπόθεσή της εντός ευλόγου χρόνου.
   Με τον τρίτο λόγο, η αναιρεσείουσα προβάλλει παραβίαση της αρχής της αναλογικότητας και της επιείκειας, καθόσον το Γενικό Δικαστήριο δεν έλαβε υπόψη το πραγματικό και νομικό πλαίσιο της παρούσας διαδικασίας αρνούμενο να μειώσει το ποσό του επιβληθέντος προστίμου.
   
      (1)  Απόφαση της Επιτροπής, της 20ής Δεκεμβρίου 2001, σχετικά με διαδικασία του άρθρου 81 της συνθήκης ΕΚ και του άρθρου 53 της συμφωνίας για τον ΕΟΧ — Υπόθεση COMP/E-1/36.212 — Αυτογραφικό χαρτί [κοινοποιηθείσα υπό τον αριθμό Ε(2001) 4573] (ΕΕ L 115, σ. 1).